

РЕПУБЛИКА БЪЛГАРИЯ

Министър на земеделието и храните

**ДО**

**МИНИСТЕРСКИЯ СЪВЕТ**

**НА РЕПУБЛИКА БЪЛГАРИЯ**

**ДОКЛАД**

от д-р Георги Тахов – министър на земеделието и храните

**Относно:** Проект на Решение на Министерския съвет за даване на съгласие Управляващият орган на Програмата за развитие на селските райони 2014 – 2020 г. да увеличи максималният размер на безвъзмездната финансова помощ по процедура за подбор № BG06RDNP001-7.020 – Енергийна ефективност „Реконструкция, ремонт, оборудване и/или обзавеждане на общински сгради, в които се предоставят обществени услуги, с цел подобряване на тяхната енергийна ефективност“ по подмярка 7.2 „Инвестиции в създаването, подобряването или разширяването на всички видове малка по мащаби инфраструктура“ от мярка 7 „Основни услуги и обновяване на селата в селските райони“ от Програмата за развитие на селските райони за периода 2014 – 2020 г.

**УВАЖАЕМИ ГОСПОДИН МИНИСТЪР-ПРЕДСЕДАТЕЛ,**

**УВАЖАЕМИ ГОСПОЖИ И ГОСПОДА МИНИСТРИ,**

На основание чл. 31, ал. 2 от Устройствения правилник на Министерския съвет и на неговата администрация внасям за разглеждане от Министерския съвет проект на Решение на Министерския съвет за даване на съгласие Управляващият орган на Програмата за развитие на селските райони 2014 – 2020 г. да увеличи максимално определеният бюджет по процедура за подбор № BG06RDNP001-7.020 – Енергийна ефективност „Реконструкция, ремонт, оборудване и/или обзавеждане на общински сгради, в които се предоставят обществени услуги, с цел подобряване на тяхната енергийна ефективност“ по подмярка 7.2. „Инвестиции в създаването, подобряването или разширяването на всички видове малка по мащаби инфраструктура“ от мярка 7 „Основни услуги и обновяване на селата в селските райони“ от Програмата за развитие на селските райони за периода 2014 – 2020 г. (ПРСР) с 21 692 695 лева.

**Причини, които налагат приемането на акта**

По процедура за подбор № BG06RDNP001-7.020 – Енергийна ефективност „Реконструкция, ремонт, оборудване и/или обзавеждане на общински сгради, в които се предоставят обществени услуги, с цел подобряване на тяхната енергийна ефективност“ по подмярка 7.2. „Инвестиции в създаването, подобряването или разширяването на всички видове малка по мащаби инфраструктура“ от мярка 7 „Основни услуги и обновяване на селата в селските райони“ от ПРСР е обявен прием през месец юли   
2022 г.

По приема са одобрени за финансиране 76 броя проектни предложения, за които е бил наличен финансов ресурс, и за тях са сключени административни договори. За всичките 13 проектни предложения, които са били включени в Резервния списък за финансиране по процедурата през месец юни 2024 г. е увеличен бюджета по процедурата и към настоящия момент, всички 13 проектни предложения са обработени и са със сключени административни договори или са в процес на сключване на договор.

По процедурата има още 29 проектни предложения, за които не е наличен разполагаем бюджет и предлагам да се даде решение да бъде увеличен максимално определеният бюджет по процедура за подбор № BG06RDNP001-7.020 – Енергийна ефективност, с цел да бъдат разгледани и ако отговарят на всички условия да бъдат сключени административни договори.

Националният план за действие по енергийна ефективност, задължава собствениците на сгради за обществено обслужване – държавни и общински администрации, да извършват управление на енергийната ефективност чрез изпълнение на програми, дейности и мерки за повишаването ѝ. Финансирането през проведените през 2018 г. и 2022 г. приеми на проекти за подобряване на енергийна ефективност бяха насочен към общини на територията на селските райони в страната за реконструкция, ремонт, оборудване и обзавеждане на общински сгради, в които се предоставят обществени услуги. Много обществени сгради в селските райони не отговарят на минималните изисквания за енергийна ефективност, а в случаят има проектни предложения, които могат да бъдат разгледани и одобрени за изпълнение в кратки срокове.

Друг мотив за да се предложи да се увеличи максимално определеният бюджет по процедура за подбор № BG06RDNP001-7.020 – Енергийна ефективност е свързан с етапа, в който се намира прилагането на ПРСР и наближаващият краен срок за достигане на средствата до крайните получатели – 30 декември 2025 г. Това налага Управляващият орган на ПРСР да предприеме бързи и адекватни мерки, които да гарантират ефективно и ефикасно изпълнение на генерирани свободни средствата по отделните мерки и подмерки.

Разполагаемият към момента финансов ресурс по процедура за подбор   
№ BG06RDNP001-7.020 – Енергийна ефективност от 73 419 370, 67 лева, е крайно недостатъчен за обработката и одобрението на всички постъпили по процедурата проектни предложения.

В контекста на казаното по-горе, по други мерки и подмерки от ПРСР, които са прилагани през периода 2014 – 2020 г. има свободен ресурс, който може да бъде пренасочен към подмярка 7.2 „Инвестиции в създаването, подобряването или разширяването на всички видове малка по мащаби инфраструктура“. За целта, Управляващият орган на ПРСР 2014 – 2020 ще предприеме стъпки за изменение по съответния ред на ПРСР.

Към настоящият момент е направено предложение за 17-та промяна на ПРСР пред Европейската комисия. Съгласно чл. 4 от Регламент за изпълнение (ЕС)   
№ 808/2014 на Комисията от 17 юли 2014 година за определяне на правила за прилагането на Регламент (ЕС) № 1305/2013 на Европейския парламент и на Съвета относно подпомагане на развитието на селските райони от Европейския земеделски фонд за развитие на селските райони, за да може да се направи ново предложение за изменение на ПРСР 2014 – 2020 пред Европейската комисия, с което да се пренасочи финансов ресурс към подмярката, е необходимо да бъде одобрено вече внесеното.

Оценката и класирането на проектните предложения се извършва в срок до три месеца от назначаването на комисията за оценка. По процедурата е предоставена възможност процедурите по Закона за обществените поръчки да се обявяват и преди сключването на административният договор.

През периода на оценка и класиране на проектните предложения, Управляващият орган на ПРСР 2014 – 2020 г. ще представи пред Европейската комисия предложение за изменение в програмата, с което да пренасочи свободен ресурс в размер на 21 692 695 лв. за проектите по процедура за подбор № BG06RDNP001-7.020 – Енергийна ефективност.

Във връзка с изложеното предлагам да се приеме предложеният подход в проект на решение, и да се даде възможността да се увеличи максималният размер на безвъзмездната финансова помощ по процедура за подбор № BG06RDNP001-7.020 – Енергийна ефективност, с 21 692 695 лева над наличният към момента на приемане на решението.

**Цели**

Изпълнението на по-голям брой проекти по процедура за подбор   
№ BG06RDNP001-7.020 – Енергийна ефективност ще спомогне за постигане на целите по Националният план за действие по енергийна ефективност, изграждането и реконструирането на инфраструктурата в повече обществени сгради в селските райони, съответно ще се подобри социално-икономическото развитие на тези райони, и те ще са по-привлекателни за живеене.

**Финансови и други средства, необходими за прилагането на новата уредба**

Към проекта на решение на Министерския съвет е приложена финансова обосновка за актове, които не водят до въздействие върху държавния бюджет, съгласно чл. 35, ал. 1, т. 4, буква „б“ от Устройствения правилник на Министерския съвет и на неговата администрация.

Проектът на Решение на Министерския съвет не предвижда допълнителни разходи/трансфери/други плащания, които се предлага да бъдат одобрени по бюджета на първостепенния разпоредител с бюджет или по сметка за средства от Европейския съюз, за сметка на бюджети по държавния бюджет.

**Очаквани резултати от прилагането на акта**

С приемането на решението се очаква да се одобрят максимален брой проекти по процедура за подбор № BG06RDNP001-7.020 – Енергийна ефективност, да се постигнат в по-голяма степен количествените цели по подмярката и финансова рамка по ПРСР 2014 – 2020 г.

**Анализ за съответствие с правото на Европейския съюз**

С проекта не се транспонират нормативни актове на институции на Европейския съюз, поради което не е изготвена и приложена таблица на съответствието с правото на Европейския съюз.

**Информация за проведените обществени консултации**

Предложеният проект на Решение на Министерския съвет за даване на съгласие Управляващият орган на Програмата за развитие на селските райони 2014 – 2020 г. да увеличи максималният размер на безвъзмездната финансова помощ по процедура за подбор № BG06RDNP001-7.020 – Енергийна ефективност „Реконструкция, ремонт, оборудване и/или обзавеждане на общински сгради, в които се предоставят обществени услуги, с цел подобряване на тяхната енергийна ефективност“ по подмярка 7.2. „Инвестиции в създаването, подобряването или разширяването на всички видове малка по мащаби инфраструктура“ от мярка 7 „Основни услуги и обновяване на селата в селските райони“ от ПРСР е одобрен от Съвета за координация и управление на средствата от Европейския съюз. С оглед естеството на предложения акт, по същия не се предвиждат обществени консултации.

На основание чл. 7, ал. 3 от Постановление № 70 от 2010 г. за координация при управлението на средствата от Европейския съюз и за създаване на Съвет за координация при управлението на средства от Европейския съюз, материалите за заседанието на Министерски съвет се считат за преминали предварително съгласуване по чл. 32 от Устройствения правилник на Министерския съвет и на неговата администрация.

**УВАЖАЕМИ ГОСПОДИН МИНИСТЪР-ПРЕДСЕДАТЕЛ,**

**УВАЖАЕМИ ГОСПОЖИ И ГОСПОДА МИНИСТРИ,**

Във връзка с гореизложеното и на основание чл. 8, ал. 3 от Устройствения правилник на Министерския съвет и на неговата администрация предлагам Министерският съвет да приеме приложените проекти на Решение.

|  |  |
| --- | --- |
| **Приложения:** | 1. Проект на Решение на Министерския съвет; 2. Финансова обосновка; 3. Проект на съобщение за средствата за масово осведомяване; 4. Протокол от Съвета за координация при управление на средствата от Европейския съюз. |

**Д-Р ГЕОРГИ ТАХОВ**

*Министър на земеделието и храните*